CELEX: 32012R0835
Language: el
Date: 2012-09-18
Title: Κανονισμός (ΕΕ) αριθ. 835/2012 της Επιτροπής, της 18ης Σεπτεμβρίου 2012 , για την τροποποίηση του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά το παράρτημα XVII (κάδμιο)  Κείμενο που παρουσιάζει ενδιαφέρον για τον ΕΟΧ

19.9.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 252/1
            
         ΚΑΝΟΝΙΣΜΌΣ (ΕΕ) αριθ. 835/2012 ΤΗΣ ΕΠΙΤΡΟΠΉΣ
   της 18ης Σεπτεμβρίου 2012
   για την τροποποίηση του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά το παράρτημα XVII (κάδμιο)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (1), και ιδίως το άρθρο 131,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 494/2011 της Επιτροπής, της 20ής Μαΐου 2011, για την τροποποίηση του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά το παράρτημα XVII (κάδμιο) (2) τροποποίησε το πεδίο εφαρμογής του περιορισμού για το κάδμιο και τις ενώσεις καδμίου, θεσπίζοντας διατάξεις για τις ράβδους χαλκοκόλλησης και για τα κοσμήματα, σύμφωνα με την εκτίμηση επικινδυνότητας και τις στρατηγικές μείωσης του κινδύνου για το κάδμιο και το οξείδιο του καδμίου (3).
            
         
               (2)
            
            
               Ο κανονισμός (ΕΕ) αριθ. 494/2011 επεξέτεινε σε όλα τα πλαστικά υλικά τον υπάρχοντα περιορισμό της χρήσης καδμίου και ενώσεων καδμίου στα συνθετικά οργανικά πολυμερή (πλαστικό υλικό), προβλέποντας ωστόσο εξαίρεση για τη χρήση ανακτημένου PVC που περιέχει κάδμιο στην παρασκευή ορισμένων δομικών προϊόντων. Η παρέκκλιση αυτή χορηγήθηκε αφού ελήφθησαν υπόψη, αφενός, οι συζητήσεις που έγιναν σε ειδική συνεδρίαση εμπειρογνωμόνων σχετικά με τις δραστηριότητες διαχείρισης κινδύνων στο πλαίσιο του κανονισμού (ΕΚ) αριθ. 1907/2006 και, αφετέρου, τα αποτελέσματα της μελέτης σχετικά με τον κοινωνικοοικονομικό αντίκτυπο μιας πιθανής επικαιροποίησης των περιορισμών εμπορίας και χρήσης του καδμίου στα κοσμήματα, τα κράματα χαλκοκόλλησης και το PVC, η οποία δημοσιεύθηκε τον Ιανουάριο του 2010 (4). Για όλα τα στοιχεία του περιορισμού ζητήθηκε επίσης η γνώμη των αρμόδιων αρχών των κρατών μελών που είναι υπεύθυνες για την εφαρμογή του κανονισμού (ΕΚ) αριθ. 1907/2006, καθώς και η γνώμη των παραγόντων του τομέα.
            
         
               (3)
            
            
               Μετά την έκδοση του κανονισμού (ΕΕ) αριθ. 494/2011, η Επιτροπή ενημερώθηκε για τη χρήση χρωστικών καδμίου σε ορισμένους τύπους πλαστικού υλικού, για τους οποίους είχε προβλεφθεί για πρώτη φορά περιορισμός με τον κανονισμό (ΕΕ) αριθ. 494/2011, όπου δεν φαίνεται να υπάρχουν κατάλληλες εναλλακτικές λύσεις αντί της χρήσης ενώσεων καδμίου και για την οποία, λόγω των εξαιρετικών περιστάσεων της περιορισμένης διαβούλευσης, κρίνεται τώρα σκόπιμη η διεξαγωγή περαιτέρω αξιολόγησης.
            
         
               (4)
            
            
               Το ψήφισμα του Συμβουλίου της 25ης Ιανουαρίου 1988 ζητά την εφαρμογή μιας συνολικής στρατηγικής για την καταπολέμηση της περιβαλλοντικής ρύπανσης που προκαλείται από το κάδμιο, συμπεριλαμβανομένης της λήψης συγκεκριμένων μέτρων για τον περιορισμό της χρήσης του καδμίου και την τόνωση της ανάπτυξης περαιτέρω εναλλακτικών λύσεων αντί της χρήσης καδμίου στα χρώματα (πιγμέντα), τους σταθεροποιητές και την επιμετάλλωση, ζητώντας τον περιορισμό των χρήσεων του καδμίου σε περιπτώσεις στις οποίες δεν υπάρχουν κατάλληλες εναλλακτικές λύσεις.
            
         
               (5)
            
            
               Η Επιτροπή θα ζητήσει από τον Ευρωπαϊκό Οργανισμό Χημικών Προϊόντων, βάσει του άρθρου 69 του κανονισμού REACH, να καταρτίσει φάκελο, σύμφωνα με τις απαιτήσεις του παραρτήματος XV, σχετικά με τη χρήση του καδμίου και των ενώσεων καδμίου στους τύπους πλαστικού υλικού για τους οποίους είχε προβλεφθεί για πρώτη φορά περιορισμός με τον κανονισμό (ΕΕ) αριθ. 494/2011, λαμβάνοντας πλήρως υπόψη το ψήφισμα του Συμβουλίου της 25ης Ιανουαρίου 1988.
            
         
               (6)
            
            
               Μέχρι να οριστικοποιηθεί η διαδικασία περιορισμού, ο περιορισμός στη χρήση καδμίου και ενώσεών του πρέπει να αφορά μόνο τους τύπους πλαστικού υλικού που απαριθμούνταν στο σημείο 23 του παραρτήματος XVII πριν από την έκδοση του κανονισμού (ΕΕ) αριθ. 494/2011.
            
         
               (7)
            
            
               Για λόγους ασφάλειας δικαίου, ο παρών κανονισμός πρέπει να εφαρμοστεί από τις 10 Δεκεμβρίου 2011.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συστάθηκε βάσει του άρθρου 133 του κανονισμού (ΕΚ) αριθ. 1907/2006,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα XVII του κανονισμού (ΕΚ) αριθ. 1907/2006 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 10 Δεκεμβρίου 2011.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Σεπτεμβρίου 2012.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 396 της 30.12.2006, σ. 1.
   
      (2)  ΕΕ L 134 της 21.5.2011, σ. 2.
   
      (3)  ΕΕ C 149 της 14.6.2008, σ. 6.
   
      (4)  http://ec.europa.eu/enterprise/sectors/chemicals/files/markrestr/study-cadmium_en.pdf
   
      ΠΑΡΑΡΤΗΜΑ
      Στο παράρτημα XVII του κανονισμού (ΕΚ) αριθ. 1907/2006, ο πίνακας στον οποίο δίνονται οι ονομασίες των ουσιών, των ομάδων ουσιών και των μειγμάτων και καθορίζονται οι περιοριστικοί όροι, τροποποιείται ως εξής:
      
                  1.
               
               
                  Στη δεύτερη στήλη του σημείου 23, το πρώτο και το δεύτερο εδάφιο της παραγράφου 1 αντικαθίστανται από το ακόλουθο κείμενο:
                  
                               
                           
                           
                              
                                          «1.
                                       
                                       
                                          Δεν χρησιμοποιείται σε μείγματα και αντικείμενα που παράγονται από τα ακόλουθα συνθετικά οργανικά πολυμερή (στο εξής αναφερόμενα ως “πλαστικό υλικό”):
                                          
                                                      —
                                                   
                                                   
                                                      πολυμερή ή συμπολυμερή χλωριούχου βινυλίου (PVC) [3904 10] [3904 21]
                                                   
                                                
                                                      —
                                                   
                                                   
                                                      πολυουραιθάνη (PUR) [3909 50]
                                                   
                                                
                                                      —
                                                   
                                                   
                                                      πολυαιθυλένιο χαμηλής πυκνότητας (LDPE), εκτός από το πολυαιθυλένιο χαμηλής πυκνότητας που χρησιμοποιείται για την παραγωγή χρωματισμένων κυρίων μειγμάτων [3901 10]
                                                   
                                                
                                                      —
                                                   
                                                   
                                                      οξική κυτταρίνη (CA) [3912 11]
                                                   
                                                
                                                      —
                                                   
                                                   
                                                      ακετοβουτυρική κυτταρίνη (CAB) [3912 11]
                                                   
                                                
                                                      —
                                                   
                                                   
                                                      εποξειδικές ρητίνες [3907 30]
                                                   
                                                
                                                      —
                                                   
                                                   
                                                      ρητίνες μελαμίνης–φορμαλδεΰδης (MF) [3909 20]
                                                   
                                                
                                                      —
                                                   
                                                   
                                                      ρητίνες ουρίας–φορμαλδεΰδης (UF) [3909 10]
                                                   
                                                
                                                      —
                                                   
                                                   
                                                      ακόρεστοι πολυεστέρες (UP) [3907 91]
                                                   
                                                
                                                      —
                                                   
                                                   
                                                      τερεφθαλικό πολυαιθυλένιο (PET) [3907 60]
                                                   
                                                
                                                      —
                                                   
                                                   
                                                      τερεφθαλικό πολυβουτυλένιο (PBT)
                                                   
                                                
                                                      —
                                                   
                                                   
                                                      διαφανές/γενικής χρήσης πολυστυρόλιο [3903 11]
                                                   
                                                
                                                      —
                                                   
                                                   
                                                      μεθυλομεθακρυλικό ακρυλονιτρίλιο (AMMA)
                                                   
                                                
                                                      —
                                                   
                                                   
                                                      δικτυωτό πολυαιθυλένιο (VPE)
                                                   
                                                
                                                      —
                                                   
                                                   
                                                      πολυστυρόλιο υψηλής αντοχής
                                                   
                                                
                                                      —
                                                   
                                                   
                                                      πολυπροπυλένιο (PP) [3902 10]
                                                   
                                                
                                    Τα μείγματα και τα αντικείμενα που παράγονται από το ανωτέρω πλαστικό υλικό δεν διατίθενται στην αγορά αν η συγκέντρωση σε κάδμιο (εκφρασμένο ως μεταλλικό Cd) είναι ίση ή μεγαλύτερη από το 0,01 % κατά βάρος του πλαστικού υλικού.»
                           
                        
            
                  2.
               
               
                  Στη δεύτερη στήλη του σημείου 23, στην παράγραφο 1, προστίθεται το ακόλουθο εδάφιο:
                  
                               
                           
                           
                              «Έως τις 19 Νοεμβρίου 2012, σύμφωνα με το άρθρο 69, η Επιτροπή ζητά από τον Ευρωπαϊκό Οργανισμό Χημικών Προϊόντων να καταρτίσει φάκελο, σύμφωνα με τις απαιτήσεις του παραρτήματος XV, για να αξιολογήσει αν η χρήση καδμίου και ενώσεών του σε πλαστικά υλικά διαφορετικά από τα υλικά που αναφέρονται στο εδάφιο 1 θα πρέπει να περιοριστεί.»